Lions is hul Simba kwytWarren Whiteley – beseer (Foto GB Jordaan) Die Lions het ’n reuseterugslag ervaar met die nuus dat hul kaptein, Warren Whiteley, vir tussen ses en agt weke op die kantlyn kan wees. Die 31-jarige Whiteley het verlede Saterdag op Nuweland ŉ borsspier teen die Stormers geskeur. Hy het die veld net voor rustyd verlaat. Die Lions het op dramatiese wyse in die doodsnikke van die Stormers-kragmeting met 17-19 verloor toe die plaasvervangerskrumskakel, Herschel Jantjies, ’n drie vir die Kapenaars gedruk het. Die Johannesburgers het tot die 85ste minuut van die wedstryd voorgeloop. Die wyse waarop die skeidsregter, Eagon Seconds, die wedstryd hanteer het, het hom veral die gramskap van die Lions-ondersteuners op die hals gehaal en het is deur Nick Mallet in die media geroskam. Die voormalige voorsitter van die Mpumalanga-skeidsregtersvereniging, Dries Breytenbach, voel dat Seconds by tye onseker opgetree het. “Ek dink nie hy was konsekwent en heeltemal gefokus op die wedstryd nie. Om darem 28 strafskoppe in ’n Superwedstryd toe te ken, dui op onsekerheid en ’n gebrek aan die vermoë om ’n wedstryd te bestuur. ” Hy voel egter dat die skuld nie net voor Seconds se deur gelê kan word nie en dat dit glad nie die beste Superwedstyd van die seisoen was nie.